
 I. INTRODUCERE

 

Adopţia reprezintă neîndoielnic unul din cele mai actuale şi mai controversate fenomene ale dreptului contemporan.

Instituţie rar utilizată în societăţile tradiţionale, adopţia cunoaşte, în special după cel de al doilea război mondial, o ascensiune spectaculoasă, în majoritatea statelor lumii.

Fenomen complex, sociologic şi juridic, adopţia este un mijloc pentru soluţionarea problemelor familiale ale copilului, după cum poate fi o sursă de probleme familiale, dacă drepturile celor implicaţi în adopţie şi, mai ales, drepturile fundamentale şi interesul copilului nu sunt respectate.

Se poate afirma că adopţia "a cucerit" lumea, în sensul că a devenit un fenomen internaţional, care a căpătat atenţia nu numai a parlamentelor naţionale, dar şi a organismelor internaţionale.

Scopul nobil al adopţiei internaţionale este, din nefericire, adeseori asociat cu interese mercantile. Terminologia juridică a adopţiei este dublată de o terminologie cu conotaţii negative, precum: "vânzarea de copii", "cerere" şi "ofertă", ţări "exportatoare" şi ţări "importatoare", "intermedieri" care facilitează adopţia internaţională a copiilor.

Afirmaţia, potrivit căreia adopţia poate fi un mijloc de protecţie a copilului lipsit de mediul familial în ţara sa de origine, riscă să se traducă prin ideea că adopţia internaţională este un mijloc pentru familiile din ţările dezvoltate de a adopta copii din ţările cu dificultăţi economice şi politice.

Departe de a fi în practică o instituţie atât de luminoasă, cum pare la prima vedere, adopţia, şi în special adopţia internaţională, ne oferă un tablou complicat.

Generozitatea şi altruismul reglementărilor interne şi internaţionale favorabile adopţiei exprimă în acelaşi timp o neliniştită preocupare pentru drepturile copilului care, adeseori, sunt nesocotite, sub aparenţa că adopţia internaţională se realizează în interesul superior al celui adoptat.

Problemele de politică familială şi socială care se dezbat în jurul adopţiei internaţionale, degenerând uneori în subiecte de scandal public, pun într-o anumită dificultate spiritul juridic, înclinat spre o cercetare pozitivă, tehnicistă a dreptului. 

În pofida faptului că adopţia internaţională, şi în special adopţia copiilor din România, poate fi o temă de discuţie cu accente pro sau contra, rămânem la convingerea că o analiză obiectivă, lucidă a reglementărilor interne şi a celor internaţionale, precum şi a modului în care acestea sunt aplicate, poate prezenta mai multă utilitate decât speculaţiile în jurul unor fenomene negative care se manifestă la periferia acestei instituţii.

Legislaţia în materia adopţiei nu poate fi altfel decât un ansamblu de reguli izvorâte, pe de o parte, din "simpatia" faţă de această instituţie şi, pe de altă parte, din "intoleranţa" societăţii faţă de faptele de denaturare a adopţiei de la scopul nobil de a oferi copilului o familie care să-l crească, să-l educe şi să-i ofere condiţii adecvate de dezvoltare armonioasă.

Departe de a fi perfectă, legislaţia română în materia adopţiei, şi în special a adopţiei internaţionale, este neîndoielnic perfectibilă.

Legislaţiile naţionale reflectă atitudini diferite faţă de adopţie, în raport cu tradiţiile familiale, concepţiile religioase, moravurile şi chiar istoria statelor.

Se pot remarca două sisteme şi anume legislaţii care ignoră sau chiar interzic adopţia şi legislaţii care reglementează şi încurajează această instituţie.

În prima categorie se înscriu legislaţiile din Vietnam şi unele ţări din America de Sud, care nu reglementează adopţia, precum şi dreptul din ţările musulmane, unde, prin Coran, se interzice adopţia, cu excepţia Tunisiei.

Remarcabil este faptul că majoritatea sistemelor de drept reglementează adopţia ca instituţie care permite stabilirea legăturilor de rudenie între adoptat şi adoptator şi consacră principiul potrivit căruia adopţia se realizează în interesul superior al copilului, ca o măsură de protecţie a acestuia.

În cadrul sistemelor de drept care reglementează adopţia, se pot identifica 3 tipuri de soluţii legislative, în ceea ce priveşte felurile adopţiei, în raport cu întinderea efectelor pe care le produce şi anume:

● legislaţii care reglementează numai adopţia cu efecte restrânse;

● legislaţii care reglementează numai adopţia cu efecte depline;

● legislaţii care reglementează ambele feluri de adopţie.

În sfârşit, legislaţiile naţionale reglementează în mod diferit aspectele referitoare la condiţiile de fond şi de formă ale adopţiei, precum şi efectele adopţiei, ceea ce complică mecanismul soluţionării conflictelor de legi şi a conflictelor de jurisdicţii în cazul adopţiei internaţionale.

 

  

II. REGLEMENTAREA ADOPŢIEI ÎN DOCUMENTE INTERNAŢIONALE

 

Convenţia ONU cu privire la drepturile copilului, adoptată la 20 noiembrie 1989, ratificată de România prin Legea nr. 18/1990, stabileşte că protecţia alternativă a copilului care este, temporar sau definitiv, lipsit de mediul său familial sau care, în interesul său, nu poate fi lăsat în acest mediu, poate să ia forma plasării într-o familie, adopţiunii sau, în caz de necesitate, încredinţării într-o instituţie corespunzătoare pentru copii.

Potrivit art. 21, “adopţiunea în străinătate poate fi considerată ca un alt mijloc de a asigura îngrijirea necesară copilului, dacă acesta nu poate fi încredinţat în ţara sa de origine unei familii în stare să-l crească în mod corespunzător”.

Convenţia europeană în materia adopţiei de copii, încheiată la Strasbourg, la 24 aprilie 1967, la care România a aderat prin Legea nr. 15/1993, stabileşte un ansamblu de dispoziţii comune în ceea ce priveşte condiţiile de fond, procedura şi efectele juridice ale adopţiei, de natură să apropie legislaţiile statelor membre ale Consiliului Europei şi să creeze o practică comună în ceea ce priveşte adopţia, pentru a promova binele copiilor, consacrând totodată principiul potrivit căruia adopţia nu poate fi pronunţată decât pe baza consimţământului persoanelor prevăzute de lege şi nu este valabilă decât dacă este pronunţată de o autoritate judiciară sau administrativă.

Convenţia de la Haga asupra protecţiei copiilor şi cooperării în materia adopţiei internaţionale, încheiată la 29 mai 1993, ratificată de România prin Legea nr. 84/1994, are drept scop să stabilească garanţii pentru ca adopţiile internaţionale să se înfăptuiască în interesul superior al copilului, să creeze un sistem de cooperare care să prevină răpirea, vânzarea sau traficul de copii şi să asigure recunoaşterea în statele semnatare a adopţiilor realizate potrivit convenţiei. 

O dată ce România a devenit parte la aceste convenţii, potrivit art. 11 alin 2 din Constituţie, ele sunt incorporate în dreptul intern. Mai mult, sunt deopotrivă aplicabile dispoziţiile art. 20 alin 2 din Constituţie, potrivit cărora, dacă există neconcordanţe între pactele şi tratatele privitoare la drepturile fundamentale ale omului la care România este parte şi legile interne, au prioritate reglementările internaţionale.

Convenţia de la Haga se aplică "în cazul în care un copil având reşedinţa obişnuită într-un stat parte (statul de origine) a fost, este sau urmează să fie deplasat către alt stat parte (statul primitor), fie după adopţia sa în statul de origine de către doi soţi sau de către o persoană având reşedinţa obişnuită în statul primitor, fie în vederea unei asemenea adopţii în statul primitor sau în statul de origine".

Scopul textului invocat din Convenţia de la Haga nu este acela de a da o definiţie adopţiei internaţionale, ci de a determina câmpul de aplicare a convenţiei, la un anumit tip de adopţie internaţională.

În contextul Convenţiei de la Haga, noţiunea de adopţie internaţională nu este folosită în accepţiunea generală, ci concentrează numai adopţiile internaţionale prin care se realizează "deplasarea" copilului din statul de origine în statul de primire. Prin "statul de origine" nu se înţelege statul a cărui cetăţenie o are copilul, ci statul unde acesta are reşedinţa obişnuită, după cum prin "statul de primire" nu se înţelege statul a cărui cetăţenie o are adoptatorul, ci statul în care familia sau persoana adoptatoare îşi are reşedinţa obişnuită. 

Potrivit art.2 din Convenţia de la Haga, cetăţenia părţilor este indiferentă, singurul element de extraneitate care prezintă interes fiind cel al reşedinţei.

Prin Convenţie nu se derogă de la legile statului de origine a copilului care cer ca adopţia unui copil cu reşedinţa obişnuită în acel stat să se facă în statul de origine sau care interzic plasamentul copilului în statul primitor sau deplasarea lui înspre acest stat mai înainte de adopţia lui.

Sub acest aspect, subliniem că legea română nu permite deplasarea copilului în străinătate decât după ce instanţa română a încuviinţat adopţia (OUG nr. 25/1997, Legea 105/1992).

În preambulul Convenţiei se arată că “ fiecare stat ar trebui să ia cu prioritate măsuri corespunzătoare pentru a permite menţinerea copilului în familia de origine”. Adopţia internaţională poate prezenta avantajul de a oferii copilului pentru care nu poate fi găsită o familie potrivită în statul său de origine o familie permanentă. 

Adopţiile internaţionale, conform Convenţiei, nu pot avea loc decât dacă autorităţile competente au constatat, “după luarea în considerare a posibilităţii plasamentului copilului în statul său de origine, că o adopţie internaţională corespunde interesului său superior”.

Aceste dispoziţii consacră caracterul subsidiar al adopţiei internaţionale.

Adopţiile vizate prin Convenţia de la Haga nu pot avea loc decât dacă autorităţile competente ale statului de origine:

1. au stabilit că copilul poate fi adoptat;

2. au constatat, după luarea în considerare a posibilităţilor plasamentului copilului în statul său de origine, că o adopţie internaţională corespunde interesului superior al copilului;

3. s-a asigurat că:

· persoanele, instituţiile şi autorităţile al căror consimţământ este cerut pentru adopţie au primit sfaturile necesare şi au fost corespunzător informate asupra consecinţelor consimţământului lor, în special asupra menţinerii sau ruperii, ca urmare a unei adopţii, a legăturilor de drept între copil şi familia sa de origine;

· şi-au dat în mod liber consimţământul în formele legale cerute;

· consimţămintele nu au fost obţinute contra unei plăţi sau a unei prestaţii de orice fel şi nu au fost retrase;

· consimţământul mamei, dacă este cazul, nu a fost dat decât după naşterea copilului;

4. s-a asigurat, ţinând seama de vârsta şi de maturitatea copilului că:

· acesta s-a bucurat de sfaturi şi a fost bine informat asupra consecinţelor adopţiei şi ale consimţământului său la adopţie, dacă acesta este cerut;

· cerinţele şi părerile copilului au fost luate în considerare;

· consimţământul copilului la adopţie, când este cerut, s-a dat în mod liber, în formele legal cerute;

· acest consimţământ nu a fost obţinut contra unei plăţi sau prestaţie de orice fel.

Adopţiile vizate prin convenţie nu pot avea loc decât dacă autorităţile competente ale statului primitor:

1. au constatat că viitorii părinţi adoptivi sunt corespunzători şi apţi să adopte;

2. s-au asigurat că viitorii părinţi adoptivi s-au bucurat de sfaturile necesare;

3. au constatat că cel adoptat este sau va fi autorizat să intre şi să locuiască în acest stat.

Condiţiile procedurale ale adopţiei internaţionale prevăzute în Convenţia de la Haga

Persoanele cu reşedinţa obişnuită într-un stat semnatar, care doresc să adopte un copil a cărui reşedinţă obişnuită este situată în alt stat, urmează să se adreseze autorităţilor centrale în care îşi au reşedinţa obişnuită.

Dacă autoritatea centrală a statului primitor consideră că solicitanţii sunt calificaţi şi apţi să adopte, întocmeşte un raport cuprinzând informaţii cu privire la identitatea, capacitatea legală şi aptitudinea lor de a adopta, situaţia lor personală, familială, medicală, mediul social, motivele care îi determină, aptitudinea de a-şi asuma o adopţie internaţională. Raportul se transmite autorităţilor centrale a statului de origine.

Dacă autoritatea centrală a statului de origine consideră că minorul poate fi adoptat:

· ea întocmeşte un raport cuprinzând informaţii asupra copilului, privind identitatea, adoptabilitatea, mediul său social, evoluţia personală şi familială, trecutul său medical şi al familiei sale.

· ţine seama de condiţiile de educaţie a copilului, de originea sa etnică, religioasă şi culturală.

· constată că plasarea avută în vedere este în interesul superior al copilului.

Aşadar, autoritatea centrală a statului de origine transmite autorităţii centrale a statului primitor raportul său asupra copilului, dovada consimţămintelor cerute şi motivarea avizului său privitor la plasare. De asemenea trebuie să ia măsuri să nu se dezvăluie identitatea mamei şi a tatălui, dacă în statul de origine această identitate nu poate fi divulgată.

Autorităţile centrale ale celor două state vor lua toate măsurile necesare, astfel încât copilul să primească încuviinţarea de ieşire din statul de origine, precum şi pe cea de intrare şi de a locui permanent în statul primitor.

Când adopţia urmează să aibă loc după deplasarea copilului în statul primitor şi autoritatea centrală a acestui stat consideră că menţinerea copilului în familia primitoare nu mai este în interesul său, ia măsuri utile protecţiei copilului, urmând a lua copilul şi a se îngriji provizoriu de el.

Ţinând seama, în special, de vârsta şi de maturitatea copilului, acesta va fi consulat şi, dacă este cazul, se va obţine consimţământul său cu privire la măsurile ce se vor lua.

Recunoaşterea unei adopţii nu poate fi refuzată într-un stat semnatar, decât dacă adopţia este în mod vădit contrară ordinii sale publice, ţinând seama de interesul superior al copilului.

Efectele adopţiei internaţionale

Recunoaşterea adopţiei implică recunoaşterea:

· legăturii de filiaţie între copil şi părinţii săi adoptivi;

· răspunderii părinteşti a părinţilor adoptivi faţă de copil;

· ruperii legăturii preexistente de filiaţie între copil şi mama şi tatăl său, dacă adopţia produce acest efect în statul unde a avut loc.

Dacă adopţia are drept efect ruperea legăturii preexistente de filiaţie, copilul se bucură, în statul primitor şi în orice stat semnatar unde adopţia este recunoscută, de drepturi echivalente celor care rezultă din adopţiile care produc acest efect în fiecare dintre aceste state.

Dacă adopţia făcută în statul de origine nu are drept efect ruperea legăturilor de filiaţie preexistente, ea poate, în statul primitor care recunoaşte adopţia potrivit convenţiei, să fie schimbată într-o adopţie care produce aceste efecte, dacă dreptul statului primitor o permite şi dacă consimţămintele necesare au fost sau sunt date în vederea unei atare adopţii.

 

 

III. EVOLUŢIA REGLEMENTĂRII ADOPŢIEI ÎN ROMÂNIA

 

Din punct de vedere istoric, adopţia este o instituţie ale cărei rădăcini se regăsesc încă în dreptul roman, prin care se crea "patria potestas". Scopul principal al adopţiei era acela de a permite persoanei fără descendenţi legitimi de a primi în familia sa copii care dobândeau astfel numele adoptatorului, continuau cultul strămoşilor şi veneau la succesiune ca şi un copil din căsătorie.

Cea mai importantă transformare a instituţiei s-a realizat atunci când scopul adopţiei s-a deplasat de la interesul predominant al adoptatorului spre interesul copilului lipsit de îngrijire părintească. Ideea de "a da un copil familiei care nu are copii" s-a transformat în aceea de a da o familie copilului lipsit de un mediu familial".

Astfel, legislaţiile statelor au evoluat, consacrând principiul potrivit căruia adopţia trebuie să se realizeze în interesul copilului, ca o măsură de protecţie a acestuia.

Adopţia este o instituţie tradiţională a dreptului român, fiind reglementată chiar în vechile legiuiri.

Astfel, Codul Calimach (art. 236 şi urm) o numea "înfială" iar Codul Caragea (art. I, partea IV, cap. 5) prevedea că "Facerea de fii de suflet este dar spre mântuirea celor care nu au copii".

Codul civil din 1864 reglementa adopţia ca fiind un contract solemn, supus "ratificării justiţiei", care se încheia între adoptator şi adoptat.

Adoptatorul putea fi bărbat sau femeie şi trebuia să îndeplinească două condiţii:

· în perioada adopţiei, el nu trebuia să aibă copii. Chiar prezenţa unui nepot sau strănepot împiedica înfăptuirea adopţiei;

· adoptatorul trebuia să aibă cel puţin 18 ani mai mult decât adoptatul, fără însă a exista vreo condiţie specială de vârstă.

De asemenea, adoptatorul trebuia să se bucure de o bună reputaţie şi, dacă era căsătorit, nu putea adopta fără ca soţul să consimtă la adopţie.

Deşi Codul civil nu reglementa expres adopţia internaţională, s-a considerat că adoptatorul putea fi şi străin, dat fiind că în România străinii se bucurau de toate drepturile civile, iar adopţia era considerată un act de drept civil. Aşadar, străinul, a cărui lege naţională îi permitea să adopte sau să fie adoptat, putea să fie parte în contractul de adopţie.

Din punct de vedere al condiţiilor de formă, adopţia era un contract solemn, consimţământul se exprima în formă autentică, după care adopţia trebuia încuviinţată de către instanţa judecătorească. Aceasta verifica dacă erau îndeplinite condiţiile prevăzute de lege şi, mai ales, controla dacă adoptatorul se bucura de o bună reputaţie.

Hotărârea prin care instanţa se pronunţa asupra cererii de adopţie nu se motiva şi nu era supusă nici unei căi de atac, deoarece intervenţia justiţiei, în această materie, avea un caracter exclusiv graţios, necontencios. Hotărârea judecătorească de încuviinţare a adopţiei se înscria în registrele de stare civilă, ca o măsură de publicitate destinată să aducă adopţia la cunoştiinţa terţilor.

Deşi, în principiu, adopţia era irevocabilă, art. 311 alin (3) prevedea că atunci când o persoană a fost adoptată în timpul minorităţii, ea putea cere "revocarea adopţiei în termen de un an de la ajungerea la majorat", fără a fi necesară motivarea cererii de revocare adresată instanţei judecătoreşti.

De asemenea, adopţia putea fi anulată, pentru neândeplinirea condiţiilor prevăzute de lege, potrivit dreptului comun.

Atât revocarea , cât şi anularea produceau efecte retroactive.

În ceea ce priveşte efectele adopţiei, acestea erau mai reduse decât efectele unei filiaţii legitime. Adopţia nu rupea legăturile de rudenie între adoptat şi familia sa de origine, iar legăturile de rudenie civilă se stabileau numai între adoptat şi adoptator. În aceste limite, adopţia producea efecte cu privire la numele, obligaţia de întreţinere şi moştenire.

Codul familiei din 1954, care a abrogat dispoziţiile din Codul civil referitoare la adopţie, dezvoltă instituţia adopţiei (pe care o denumeşte înfiere), fiind apreciat la data adoptării sale drept una dintre cele mai moderne legislaţii în această materie.

El are meritul incontestabil de a fi consacrat principiul potrivit căruia adopţia se încheie numai în interesul celui adoptat.

De asemenea, fiind concepută ca un mijloc de ocrotire a copilului, s-a prevăzut, că în principiu, numai minorii pot fi adoptaţi.

Condiţiile de fond şi impedimentele la adopţie sunt mult mai bine precizate, renunţându-se la unele interdicţii din Codul civil, fiind însă prevăzute altele:

· în ceea ce priveşte persoana adoptatorului, nu s-a mai menţinut condiţia negativă de a nu avea copii sau descendenţi legitimi;

· s-a prevăzut că adopţia între fraţi este oprită;

· s-a menţinut impedimentul rezultând dintr-o adopţie anterioară;

· se cere consimţământul adoptatului, în cazul în care acesta a împlinit vârsta de 10 ani, alături de consimţământul părinţilor copilului ce urma să fie adoptat;

· din punct de vedere al efectelor, Codul familiei a reglementat două feluri de adopţie: adopţia cu efecte depline şi adopţia cu efecte restrânse;

· s-a menţinut caracterul solemn al adopţiei;

· adopţia internaţională era permisă numai cu autorizaţia preşedintelui ţării, în cazul în care se punea problema înfierii unui cetăţean român de către un străin sau a unui străin de către un cetăţean român.

Este de remarcat faptul că, practic, până în 1990 cazurile de adopţie internaţională erau foarte rare. Nu existau norme clare pentru soluţionarea conflictelor de legi şi a conflictelor de jurisdicţie în această materie, soluţiile fiind create pe cale doctrinară, pornind de la regula aplicării legii naţionale.

Începând cu anul 1990, adopţia internaţională captează în mod deosebit atenţia legiuitorului român, preocupat pentru a asigura un nou cadru legislativ şi instituţional.

Legislaţia română a cunoscut o dinamică remarcabilă în această materie, pe de o parte, prin modificările succesive aduse reglementărilor interne, iar pe de altă parte, prin preocuparea de a ratifica sau de a adera la convenţiile internaţionale în materie, de unde şi necesitatea de a adapta periodic cadrul legislativ intern celui internaţional.

Problemele de drept internaţional privat ale adopţiei internaţionale au primit atenţia cuvenită, atât prin crearea normelor de drept intern necesare soluţionării conflictelor de legi şi a conflictelor de jurisdicţii, cât şi în planul tratatelor noi de asistenţă judiciară pe care România le-a încheiat în această perioadă.

 

Prin Legea nr. 11/1990 privind încuviinţarea adopţiei, republicată în M. Of. nr. 159 din 26 iulie 1991, încuviinţarea adopţiei trece din competenţa autorităţilor tutelare în competenţa instanţelor judecătoreşti.

Decretul nr. 137/1956, care condiţiona adopţia internaţională de autorizaţia preşedintelui ţării, este abrogat.

Se deschide, astfel, câmp liber adopţiei internaţionale şi se creează cadrul legislativ minim necesar pentru realizarea acesteia.

A fost înfiinţat Comitetul Român pentru Adopţii, având drept scop să contribuie la ocrotirea minorilor prin adopţie şi să realizeze cooperarea internaţională în materia adopţiilor. 

S-a consacrat caracterul subsidiar al adopţiei internaţionale, în sensul că străinii sau cetăţenii români cu domiciliul sau reşedinţa în străinătate pot adopta numai copii aflaţi în evidenţa Comitetului Român pentru Adopţii şi care nu au putut fi încredinţaţi sau adoptaţi în ţară, în intervalul de cel puţin 6 luni de la luarea în evidenţă.

De asemenea, au fost prevăzute reguli pentru soluţionarea conflictelor de jurisdicţii, practic norme de competenţă a instanţelor române în cazul adopţiei internaţionale, precum şi norme privind soluţionarea conflictelor de legi.

Ulterior, prin Legea nr. 65/1995, s-au modificat şi completat unele dispoziţii privind adopţia internaţională. Cea mai însemnată modificare a constat în aceea că s-a interzis adopţia internaţională a copiilor din familie, pentru a marca astfel faptul că adopţia internaţională este un mijloc de protecţie a copilului care este lipsit de mediul familial.

De asemenea, prin Legea nr. 105/1992 cu privire la reglementarea raporturilor de drept internaţional privat, s-a dezvoltat sistemul de norme conflictuale şi de competenţă jurisdicţională în materia adopţiei internaţionale.

Pe de altă parte, România a aderat la unele convenţii internaţionale care reglementează materia adopţiei. Astfel, prin Legea nr. 18/1990, a fost ratificată Convenţia ONU cu privire la drepturile copilului. De asemenea, prin Legea nr. 15/1993, România a aderat la Convenţia europeană în materia adopţiei de copii, iar prin Legea nr. 84/1994 a ratificat Convenţia asupra protecţiei copiilor şi cooperării în materia adopţiei internaţionale, încheiată la Haga, la 29 mai 1993, Comitetul Român pentru Adopţii fiind desemnat ca autoritate centrală însărcinată cu aducerea la îndeplinire a prevederilor acestei convenţii.

"De lege lata" reglementările referitoare la adopţie, inclusiv adopţia internaţională, sunt cuprinse, în primul rând, în O.U.G. nr. 25/1997 cu privire la regimul juridic al adopţiei, aprobată, cu modificări, prin Legea nr. 87/1998, ale cărei dispoziţii se complectează cu cele ale O.U.G. nr. 26/1997 privind protecţia copilului aflat în dificultate, republicată, aprobată, cu modificări, prin Legea nr. 108/1998. Astfel, O.U.G. nr. 26/1997 creează cadrul instituţional general pentru protecţia copilului, prin înfiinţarea serviciilor publice specializate pentru protecţia copilului şi a comisiilor pentru protecţia copilului, şi reglementează modul de încredinţare a copilului în vederea adopţiei. În aplicarea acestor ordonanţe de urgenţă au fost adoptate o serie de alte acte normative, care complectează cadrul legislativ al reglementării adopţiei, precum:

- H.G. nr. 245/1997 cu privire la criteriile de autorizare a organismelor private care desfăşoară activităţi în domeniul protecţiei drepturilor copilului prin adopţie;

- H.G. nr. 502/1997 cu privire la organizarea şi funcţionarea Comitetului Român pentru Adopţii;

- H.G. nr. 117/1999 pentru aprobarea Normelor metodologice şi a măsurilor tranzitorii de aplicare a O.U.G. nr. 26/1997 privind protecţia copilului aflat în dificultate, precum şi a metodologiei de coordonare a activităţilor de protecţie şi de promovare a dreptului copilului la nivel naţional. 

Dispoziţiile speciale în vederea adopţiei se complectează cu dreptul comun, respectiv Codului civil şi Codul de procedură civilă.

Legea nr. 105/1992 cu privire la reglementarea raporturilor de drept internaţional privat reprezintă sediul materiei pentru soluţionarea conflictelor de legi şi a conflictelor de jurisdicţii. Dispoziţiile legii sunt aplicabile numai în măsura în care nu se dispune altfel prin tratatele de asistenţă judiciară la care România este parte şi care conţin norme conflictuale şi norme de competenţă jurisdicţională uniforme.

Cadrul legislativ intern se complectează cu actele internaţionale în materie, la care România este parte.

Prin Ordonanţa de urgenţă a Guvernului nr. 25/1997 cu privire la regimul juridic al adopţiei, aprobată, cu modificări, prin Legea nr. 87/1998, au fost abrogate dispoziţiile din Codul familiei referitoare la adopţie, precum şi celelalte prevederi existente în legile speciale. Scopul acestei noi reglementări a fost acela de a crea un cadru 

juridic unitar, în concordanţă cu actele internaţionale la care România este parte.

Reglementarea actuală a instituit condiţii speciale pentru adopţiile internaţionale, în primul rând pentru a alinia legislaţia naţională convenţiilor internaţionale la care România este parte, dar şi pentru a putea urmării evoluţia copiilor români adoptaţi în străinătate şi a împiedica traficul de copii.

Adoptarea unui copil cetăţean român de către o persoană sau familie cu cetăţenie străină presupune îndeplinirea unei proceduri în care se cuprind, pe lângă condiţiile generale de fond şi de formă, necesare pentru orice adopţie naţională, şi anumite cerinţe speciale.

Cerinţe de fond

În afara condiţiilor generale privind capacitatea, consimţământul, diferenţa de vârstă sau lipsa rudeniei etc., pentru adopţiile internaţionale Comitetul Român pentru Adopţii trebuie să verifice dacă:

· adoptatorii sunt apţi să adopte în conformitate cu prevederile legii lor naţionale, fapt ce trebuie atestat de autorităţile străine competente;

· există garanţii pentru ca minorul să intre şi să locuiască în statul străin respectiv în cazul în care se va încuviinţa adopţia, precum şi pentru urmărirea evoluţiei lui după adopţie;

· adoptatorii prezintă condiţiile materiale şi garanţiile morale necesare dezvoltării armonioase a copilului, împrejurări care trebuie să rezulte din ancheta psiho-socială efectuată de autorităţile străine competente , de la domiciliul persoanei sau familiei în cauză. 

Aceste cerinţe de fond vor fi garantate prin acte eliberate de autorităţile străine competente, respectiv autoritatea centrală care acţionează în acel stat în domeniul protecţiei copiilor şi cooperării în materia adopţiei internaţionale sau organismul privat autorizat de către aceasta şi de către Comitetul Român pentru Adopţii. 

În lipsa unei autorităţi centrale, competenţa de a garanta condiţiile de fond revine autorităţii publice din statul respectiv cu atribuţii în domeniul adopţiei, care a încheiat cu Comitetul Român pentru Adopţii acorduri de colaborare, sau organismului privat autorizat de către acesta şi de către Comitet (art. 11 alin 2 OU nr. 25/1997).

 

Cerinţe de formă

Cererile de adopţie formulate de persoane sau familii care au domiciliul sau reşedinţa pe teritoriul altui stat se transmit Comitetului Român pentru Adopţii numai prin intermediul autorităţilor străine competente şi vor fi însoţite de următoarele acte:

· un act eliberat de autorităţile străine competente din care să rezulte că există garanţii pentru ca minorul să intre şi să locuiască în statul străin respectiv în cazul încuviinţării adopţiei cât şi pentru urmărirea lui după adopţie;

· un act eliberat de autorităţile străine competente din care să rezulte că persoana sau familia în cauză este aptă să adopte, în conformitate cu prevederile legii ei naţionale;

· raportul asupra anchetei psiho-sociale efectuată de autorităţile competente de la domiciliul persoanei sau familiei în cauză, în care să se arate opinia acestora cu privire la adopţie;

· certificatele de naştere şi de căsătorie ale persoanei sau familiei în cauză, în copie legalizată;

· certificate privind starea de sănătate şi antecedente penale ale persoanei sau familiei respective.

Cererea de adopţie şi toate actele necesare trebuie să fie însoţite de traducerea autentificată în limba română sub, sancţiunea neprimirii lor de către Comitetul Român pentru Adopţii.

Procedura

Atât procedura administrativă, cât şi cea în faţa instanţelor judecătoreşti se desfăşoară după regulile indicate la adopţia naţională. 

În cazul adopţiei copilului de către o persoană sau familie cu domiciliul pe teritoriul altui stat, instanţa va analiza cererea şi se va pronunţa asupra ei, având în vedere ca adoptatul să poată beneficia în ţara străină de garanţiile şi normele echivalente acelora existente în cazul unei adopţii naţionale. 

Pe baza hotărârii judecătoreşti irevocabile, Comitetul Român pentru Adopţii va elibera un certificat din care rezultă că adopţia este conformă cu normele impuse de Convenţia asupra protecţiei copiilor şi cooperării în materia adopţiei internaţionale, încheiată la Haga la 29 mai 1993. 

Pentru o perioadă de cel puţin doi ani după încuviinţarea adopţiei, pe baza rapoartelor întocmite periodic de serviciile publice specializate sau organismele private autorizate care au fost implicate în adopţie, Comitetul Român pentru Adopţii şi Comisia pentru protecţia copilului de la domiciliul adoptatului au datoria să urmărească evoluţia copilului şi a relaţiilor dintre acesta şi părinţii săi adoptivi. 

Infracţiuni în legătură cu adopţia

Art. 26 OUG nr. 25/1997 cuprinde două infracţiuni speciale şi anume:

· infracţiunea de primire de foloase în scopul adopţiei unui copil;

· infracţiunea de intermediere sau înlesnire a adopţiei unui copil cu scopul de a obţine un folos material necuvenit.

 

· Evoluţia reformei în domeniul protecţiei copilului în perioada decembrie 2000 – iulie 2001 în România

La sfârşitul anului 2000, existau 105 fundaţii acreditate să presteze servicii în procesul de adopţie.

Din statisticile existente, aceste fundaţii au contribuit la finanţarea sistemului de protecţie a copiilor instituţionalizaţi cu 184 de miliarde lei, în mai puţin de doi ani de activitate (1999 – august 2000), respectiv circa 10 miliarde de EURO.

Ca urmare a reglementărilor din 1997 – 1998, numărul anual al adopţiilor a crescut de la circa 1000 în 1997, la 4326 în anul 2000. 

Din acesta, ponderea adopţiilor internaţionale în anul 2000 a fost de circa 73%.

La 14 decembrie 2000, Comitetul Român pentru Adopţii a emis un număr de 330 de repartiţii pentru copii aflaţi în evidenţa sa, pentru care, pe plan naţional nu s-a putut identifica o persoană sau familie aptă să-i adopte. De la această dată nu s-a mai emis nici un fel de repartiţie.

La ora actuală, în evidenţa Comitetului Român pentru Adopţii figurează ca adoptabili un număr de 1850 de copii, pentru o parte dintre aceştia, fiind deja identificate familii adoptatoare române.

În perioada ianuarie – aprilie 2001 au fost încuviinţate definitiv şi irevocabil un număr de 361 adopţii naţionale (până la 30.04.2001) şi un număr de 920 adopţii internaţionale.

În ceea ce priveşte cererile de adopţie ale familiilor sau persoanelor străine care doresc să adopte unul sau mai mulţi copii din România şi care şi-au înregistrat la Comitetul Român pentru Adopţii cererea de adopţie, în perioada 1997 – 21 iunie 2001, Comitetul Român pentru Adopţii a primit aproximativ 5000 de cereri de adopţie, astfel:

· până la 14 decembrie 2000 – aproximativ 3268 cereri,

· de la 14 decembrie 2000 – 21 iunie 2001 – aproximativ 1732 cereri.

Aceste cereri aparţin familiilor pentru care nu s-a identificat încă un copil adoptabil .

Reglementarea legală a metodologiei şi procedurilor adopţiei internaţionale, după anul 1997, a generat birocraţie şi abuz, dar mai ales corupţie în interiorul sistemului.

Se poate aprecia că, Sesiunea specială a Conferinţei de Drept Privat Internaţional de la Haga dedicată evaluării aplicării de către statele părţi a prevederilor Convenţiei de la Haga privind protecţia copilului şi cooperarea în materia adopţiilor internaţionale (ratificată de România în decembrie 1994) a reprezentat prima ocazie în care comunitatea internaţională a formulat, mai mult sau mai puţin unitar, critici cu privire la sistemul adopţiilor internaţionale practicat în România – decembrie 2000.

Criticile formulate de comunitatea internaţională la adresa sistemului adopţiilor internaţionale în România:

· sistemul de puncte aflat la baza procesului de repartizare a copiilor adoptabili – deşi conceput şi destinat să încurajeze donaţiile organismelor private cu scopul furnizării sprijinului financiar atât de necesar în sistemul de servicii de protecţie a copilului, în practică s-a constatat că descuraja adopţiile naţionale şi genera practici ilegale. Mai mult, sistemul nu încuraja cooperarea între organismele private, ci a indus concurenţă, de multe ori neloaială pe principiul “cine dă mai mult, primeşte mai mulţi copii”;

· reacţiile autorităţilor centrale străine cu competenţe în domeniu şi ale familiilor adoptatoare cu privire la taxele percepute de autorităţile române prin intermediul cărora se realizează adopţia internaţională. În general, familiile adoptatoare străine susţin că sistemul de costuri legate de adopţia unui copil român sunt mult mai mari în comparaţie cu alte state şi că aceste costuri depăşesc preţul normal al serviciilor antrenate de procesul adopţiei (costurile pot fi între 5.000$ până la 30.000$). Se afirmă că o mare parte a acestor contribuţii nu se regăsesc în sistemul adopţiilor din România, destinaţia lor fiind greu de determinat;

· numărul mare de fundaţii care intermediază adopţiile în România (109), precum şi faptul că legea română (OU 25/1999 cu privire la adopţie) este foarte permisivă, în sensul accesibilităţii criteriilor de autorizare/ reautorizare pentru organismele private române care desfăşoară activităţi în domeniul protecţiei copilului prin adopţie (şi care, în multe cazuri, nu au experienţa necesară sau nu corespund din punct de vedere al pregătirii personalului);

· numărul mare al fundaţiilor îngreunează munca Comitetul Român pentru Adopţii; această instituţie nu dispune de mijloacele necesare (staff, resurse materiale sau financiare) pentru a exercita un control eficient a activităţii acestora;

· totodată se semnalează absenţa informaţiilor publice şi credibile cu privire la finanţarea operaţiunilor implicite procesului adopţiei.

· Demersuri ale Autorităţii Naţionale pentru Protecţia Copilului şi Adopţie şi ale Comitetului Român pentru Adopţii în vederea îmbunătăţirii sistemului adopţiilor internaţionale în România

· începând din 14 decembrie 2000, Comitetul Român pentru Adopţii nu a mai emis nici o repartiţie pentru adopţiile internaţionale;

· în şedinţa Comitetului Român pentru Adopţii din 15 martie 2001, autoritatea centrală română în domeniul adopţiei internaţionale a decis abrogarea Hotărârii 506/1999 privind repartizarea sarcinii de identificare a unei familii adoptive (sistemul de puncte);

· la 31 mai 2001, a fost adoptată în şedinţa de Guvern Strategia guvernamentală privind protecţia copilului aflat în dificultate 2001 – 2004. Pornind de la rolul major al familiei, această stategie punctează responsabilitatea statului român de a crea un cadru favorabil care să permită găsirea unei soluţii permanente de îngrijire pentru copilul aflat în dificultate. Este unanim acceptat faptul că soluţia adopţiei, naţionale sau internaţionale, serveşte interesului superior al copilului şi constituie singura măsură specială de protecţie cu un caracter permanent, capabilă să ofere copiilor acel mediu familial atât de necesar unei creşteri şi dezvoltări armonioase a personalităţii lui;

· în şedinţa din 21.06.2001, Comitetul Român pentru Adopţii a hotărât suspendarea înregistrării de noi cereri de adopţie de la familii sau persoane de cetăţenie străină, pe o perioadă de un an de zile (Hotărârea Comitetului Român pentru Adopţii nr. 55). În consecinţă, Comitetului Român pentru Adopţii va examina în vederea soluţionării doar dosarele în curs.

· s-a constituit, în cadrul Autorităţii, un grup de lucru în scopul elaborării unui proiect de act normativ privind protecţia copilului prin adopţie. Grupul a întocmit un punctaj privind problemele existente în sistem şi a cerut observaţii, critici, sugestii din partea tuturor autorităţilor locale cu atribuţii în domeniul protecţiei copilului şi fundaţiilor româneşti acreditate. Sinteza acestor comentarii a stat la baza proiectului noii legi privind adopţiile.

În luna aprilie 2001 proiectul de lege privind adopţiile în România a fost prezentat membrilor Comitetului Român pentru Adopţii, Secretariatului General al Guvernului, Misiunii USAID în România, Delegaţiei Comisiei Europene în România şi Biroului Permanent al Conferinţei de Drept Privat Internaţional de la Haga.

· Principalele demersuri ce urmează a fi avute în vedere de Guvernul Român pentru revizuirea cadrului juridic privind adopţia

· găsirea cât mai curând posibil, a unor soluţii naţionale de protecţie şi plasament a copiilor în dificultate, pentru a reduce numărul mare de adopţii internaţionale;

· studierea posibilităţii de a transforma Comitetului Român pentru Adopţii într-o instituţie guvernamentală, care să constituie o verigă între ONG-uri şi adopţiile internaţionale, cu lege şi regulamente proprii;

· auditarea tuturor fundaţiilor acreditate, româneşti şi străine, pentru a verifica conformitatea activităţii acestora cu legea română;

· elaborarea proiectului Legea Copilului, care va cuprinde şi cadrul juridic al adopţiei în România;

· introducerea în textul legii privind adopţiile a unor prevederi clare privind controlul strict asupra procedurilor adopţiilor internaţionale şi implicit, asupra costurilor atrase în acest proces, precum şi referiri la egalitatea de tratament între diversele cereri de adopţie.

 

  

IV. ADOPŢIA INTERNAŢIONALĂ ÎN UNELE ŢĂRI EUROPENE

 

În majoritatea legislaţiilor studiate, adopţia este privită în principal ca o manifestare de voinţă săvârşită în scopul creării raporturilor de rudenie civilă prevăzute de lege şi al protecţiei copilului.

Adopţia este deci, calificată ca o instituţie a dreptului substanţial, fie a dreptului civil, ca act de stare civilă, fie a dreptului familiei (Austria, Germania, Spania, Franţa, Portugalia).

Există însă legislaţii potrivit cărora adopţia este o instituţie care prevalează aspectele de drept procesual civil sau, după caz, administrativ, fiind în principal un act de autoritate (Anglia, Suedia, Italia).

 

Anglia şi Ţara Galilor

Adopţia în Anglia este calificată, în principal, ca un act de autoritate publică – administrativă sau judiciară – punând în discuţie soluţionarea conflictului de jurisdicţii pentru a stabili dacă autoritatea statului englez are competenţă a soluţiona cererea de încuviinţare a adopţiei.

Determinarea competenţei jurisdicţionale este nu numai o chestiune prealabilă, ci şi determinantă pentru fondul cauzei, deoarece, odată declarată competentă, instanţa engleză va aplica dreptul englez, indiferent de cetăţenia celui care adoptă sau a celui adoptat.

Acest sistem de drept ia totuşi în considerare legea naţională a copilului, atunci când apreciază că adopţia este în interesul copilului, privit prin prisma recunoaşterii hotărârii judecătoreşti date în statul de origine al copilului.

Singura adopţie permisă este adopţia de minori, procedura adopţiei finalizându-se printr-o procedură judiciară.

 

Legislaţia adopţiei a fost modificată, Guvernul propunând înaintea Parlamentului o carte albă.

Condiţii cerute la adopţie

Vârsta minimă cerută pentru a putea adopta este de 21 de ani, putând fi redusă la 18 ani pentru toate persoanele care adoptă copii celuilalt soţ.

Legea nu prevede nici o diferenţă de vârstă între adoptat şi adoptator.

Un celibatar sau un cuplu căsătorit pot adopta un copil. 

Cu toate acestea, un bărbat singur nu poate adopta un copil de sex feminin. 

În cazul unui cuplu căsătorit, nu se cere o durată minimă a căsătoriei, dar în practică sunt rare cuplurile căsătorite care adoptă un copil mai devreme de doi, trei ani de la căsătorie.

Cartea albă nu prevede nici o modificare în acest domeniu, din contră, ea insistă asupra faptului ca adoptatorii care au prioritate să fie cuplurile căsătorite.

Drepturile copilului

Legea engleză dă explicit prioritate interesului superior al copilului, dar nu aminteşte de valabilitatea consimţământului expres al adoptatului plecând de la o anumită vârstă.

Art. 6 din Legea din 1976 cere ca tribunalul să decidă adopţia numai în interesul copilului, luând în considerare, ca măsură posibilă, "dorinţele şi sentimentele" acestuia, urmată de "vârsta şi discernământul său".

În practică, tribunalul nu impune niciodată adoptarea unui copil care a atins vârsta de discernământ şi care se opune adopţiei.

Cartea albă propune întărirea dreptului copilului:

· prin luarea în discuţie, pentru început, a vârstei de discernământ a copilului,

· prin consimţământul explicit la adopţie pornind de la vârsta de 12 ani.

Consimţământul candidaţilor la adopţie

În afară de cazul când adoptatorul este un membru de familie a adoptatului, legea din 1976 prevede obligatoriu interpunerea unei agenţii de adopţii autorizată.

Încălcarea acestei reguli este pasibilă de sancţiuni penale.

Viitorul adoptator trebuie să se adreseze unei agenţii locale, în circumscripţia căreia îşi are domiciliul, sau unei agenţii particulare.

Secretul naşterii

Nu este prevăzut. Toate femeile care sunt spitalizate pentru o naştere sunt identificate.

Toate naşterile sunt înregistrate. Numele şi adresa mamei figurează obligatoriu în actele de naştere. 

Efectele adopţiei

În termen de opt zile după pronunţarea hotărârii de adopţie, grefierul instanţei care a emis hotărârea trimite o copie a acesteia grefei centrale a stării civile care ţine un registru central al adopţiilor.

Fără o autorizare, printr-o decizie a tribunalului, persoanele nu pot consulta registrele de adopţii.

De la începutul anului 1975, legea obligă grefa centrală să furnizeze tuturor persoanelor a căror vârstă este mai mare de 18 ani şi care au făcut obiectul unei adopţii, obţinerea unei copii de pe actele sale de naştere, care conţine în principal numele părinţilor şi adresa lor din momentul naşterii.

Dacă o persoană adoptată are mai mult de 18 ani şi doreşte a se căsătorii, grefa centrală îi permite a cerceta în registrele de stare civilă dacă legătura de rudenie nu îi interzice încheierea unei căsătorii.

Biroul de recensământ ţine, de la începutul anului 1989, un registru, numit “de contact”, care permite părinţilor biologici şi copiilor adoptaţi care au atins majoratul să ceară informaţiile de care au nevoie pentru a afla legătura lor de rudenie. 

Cartea albă a propus, de asemenea:

- ca informaţiile medicale cunoscute numai după adopţie să poată fi furnizate confidenţial de medicul generalist care se ocupă de un copil adoptat, precum şi de părinţii săi adoptivi;

- ca agenţiile să întocmească un dosar, conţinând antecedentele medicale şi istorice ale familiei biologice a copilului adoptat, care este destinat familiei adoptive.

 

BELGIA


Adopţia în Belgia este un act juridic care vizează transferul de filiaţie de la familiile biologice la familiile adoptive (Codul civil art. 343 – 370).

Încă în vigoare Legea din 21 martie 1969, de mai multe ori modificată prin alte legi (de exemplu Legea din 27 aprilie 1987), prevede două forme de adopţie: adopţia deplină şi adopţia simplă.

Adopţia este definită ca fiind o procedură juridică care constă în a crea între un cuplu căsătorit de adoptatori, sau o persoană singură şi un adoptat o legătură de filiaţie asemănătoare celei care rezultă dintr-o filiaţie de sânge.

Adopţia deplină

· este rezervată minorilor mai mici de 18 ani;

· integrează complect copilul în familia adoptatoare;

· rupe toate legăturile acestuia cu părinţii săi fireşti şi rudele acestora;

· este irevocabilă.

Adopţia simplă:

· aparţine atât minorilor, cât şi majorilor;

· nu rupe legăturile de rudenie cu părinţii fireşti şi rudele acestora;

· între adoptat şi descendenţii săi, pe de o parte, şi adoptator, pe de altă parte, se stabilesc raporturi de rudenie;

· este revocabilă pentru motive foarte grave.

Adopţia internaţională

Este adopţia copilului născut în alte ţări, adesea ţări cu probleme sociale şi economice. Acest tip de adopţie a apărut în jurul anilor '70, odată cu adopţia copiilor coreeni. 

Una din marile diferenţe care există faţă de adopţia naţională este distanţa geografică. Aceasta ridică o barieră psihologică şi totodată fizică între copil şi ţara de origine, care este adesea dublată de absenţa unor date referitoare la familia de origine.

Condiţiile adopţiei

Vârsta minimă pentru a putea adopta este de 25 de ani, fiind redusă la 21 de ani în cazul adopţiei unui copil al celuilalt soţ.

Diferenţa de ani între adoptat şi adoptator trebuie să fie de cel puţin 15 ani, putând fi redusă la 10 ani în cazul adopţiei copilului celuilalt soţ.

Un celibatar ori un cuplu căsătorit pot adopta un copil. În cazul cuplului căsătorit nu există nici o condiţie cu privire la durata minimă a căsătoriei.

Aprobarea adopţiei unui copil este consimţită de :

· unul dintre părinţi, dacă celălalt este decedat, în imposibilitate de a-şi manifesta consimţământul ( de exemplu o boală mintală), declarat dispărut ori fără domiciliu cunoscut;

· mamă, când se presupune că soţul ei nu este adevăratul tată;

· consiliul de familie, când cei doi părinţi sunt decedaţi, declaraţi dispăruţi, în imposibilitate de a-şi manifesta consimţământul la adopţie, cu domiciliul necunoscut sau decăzuţi din drepturile părinteşti;

· tutorele desemnat de Tribunalul Tineretului, în caz de declarare de abandon;

· Centrul Public de Asistenţă Socială, pentru un copil plasat sub tutela Centrului;

· copil personal, dacă are mai mult de 15 ani;

Când copilul nu este belgian, el trebuie să obţină consimţămintele necesare cerute de legea lui naţională.

Drepturile copilului

Adopţia este un contract, iar consimţământul copilului la adopţie este necesar. În cazul copilului care nu a împlinit încă 15 ani, consimţământul emană de la reprezentantul legal al acestuia.

Procedura de adopţie 

1. Pe cale amiabilă

Adoptatorul şi reprezentantul copilului (părinte sau tutore special) semnează un act de adopţie, fie în faţa judecătorului de pace, fie în faţa unui notar.

Actul de adopţie este ulterior supus omologării de către un Tribunal al Tineretului.

În prima etapă, dosarul este supus studierii de către procuror, care face anchete sociale asupra adoptatorilor, părinţilor şi bunicilor copilului adoptat şi asupra altor persoane (copii majori din prima căsătorie a adoptatorului sau ex-soţi).

După primirea acestor date, se transmite dosarul la tribunal pentru aprobarea adopţiei. 

Tribunalul convoacă părţile şi pronunţă hotărârea. După expirarea termenului de apel de o lună, procurorul trimite hotărârea judecătorească la starea civilă.

2. Pe cale contencioasă

Dacă părinţii sau consiliul de familie refuză să dea consimţământul, adoptatorii sesizează direct Tribunalul Tineretului şi cere ca acesta să se pronunţe asupra adopţiei împotriva refuzului părinţilor.

Tribunalul se va pronunţa favorabil dacă refuzul este abuziv sau dacă părinţii au pus în trecut copilul în pericol.

3. Adopţia internaţională

Serviciul de adopţie pregăteşte şi transmite dosarul adoptatorilor instituţiei din străinătate şi aşteaptă ca acel copil să sosească în ţară.

Copilul soseşte de obicei după ce adopţia a fost deja realizată în străinătate.

Dacă adopţia este totală, ea poate fi recunoscută, după controlul echivalent al instituţiilor străine şi belgiene, de Oficiul de Stare Civilă, fără procedură judiciară.

Efectele adopţiei internaţionale

a) Adopţia unui belgian de către un cetăţean străin:

În virtutea art. 22 alin 1 al Codului cetăţeniei, copilul sub vârsta de 18 ani care este adoptat de către un cetăţean străin pierde cetăţenia belgiană, cu condiţia ca respectiva adopţie să-i asigure cetăţenia celor care l-au adoptat sau a unuia dintre adoptanţi sau ca el să posede deja această cetăţenie.

Aceste dispoziţii nu se aplică, dacă unul dintre părinţii adoptivi este belgian sau dacă “soţul adopatorului” este belgian.

a. Adopţia unui cetăţean străin de către un belgian

Art. 9 din Codul cetăţeniei enunţă printre condiţiile de atribuire a cetăţeniei belgiene şi pe cea obţinută ca urmare a adopţiei de către un belgian.

Adopţia atrage după sine dobândirea cetăţeniei belgiene de către copii care au sub 18 ani, de la data la care adopţia îşi produce efecte, indiferent dacă aceştia posedă sau nu o altă cetăţenie. Aşadar, un cetăţean străin care este adoptat de către un belgian poate dobândi dublă cetăţenie.

La această regulă există o excepţie, şi anume în situaţia copiilor născuţi în străinătate, care sunt adoptaţi de către belgieni care sunt născuţi ei înşişi în străinătate şi care nu au cerut, în următorii cinci ani de la adopţie, acordarea cetăţeniei belgiene copiilor lor adoptivi. Aceşti copii nu pot deveni cetăţeni belgieni decât cu condiţia să nu posede o altă cetăţenie. O astfel de persoană îşi păstrează cetăţenia belgiană dacă, până la împlinirea vârstei de 18 ani sau până la o eventuală emancipare anterioară acestei vârste, nu s-a stabilit că posedă o cetăţenie străină.

 

BULGARIA

Acte normative care prevăd adopţia internaţională:

· Codul familiei (capitolul VI art. 49-66 şi art. 136);

· Decretul nr. 1336 din 1986 al Consiliului de Stat;

· Regulamentul nr. 17 din 3 august 1992 al Ministerului de Justiţie privind condiţiile şi modalităţile adopţiei în Bulgaria pentru un cetăţean străin, modificată în 3 octombrie 2000.

· Ordinul nr. 09-531 din octombrie 1996 a Ministerului Sănătăţii Publice.

Modificări ale legislaţiei privind adopţia internaţională a copiilor bulgari au fost introduse printr-un amendament din 3 octombrie 2000 (intrat în vigoare la 9 octombrie 2000) la Regulamentul nr. 17 din 3 august 1992 al Ministerului de Justiţie. 

Prin acestea, se instituie pentru candidaţii la adopţie o perioadă obligatorie de 14 zile de viaţă comună cu copilul ales, înainte de a depune dosarul în vederea adopţiei la Ministerul de Justiţie Bulgar. 

Această dispoziţie, prevăzută în art. 2 din Regulamentul nr. 17, se aplică din data de 9 octombrie 2000 tuturor dosarelor înregistrate la Direcţia de Naţionalitate Bulgară şi Adopţie din Ministerul Justiţiei.

Condiţii cerute la adopţie

Condiţii ale adoptatorului

· să fie o persoană singură sau un cuplu căsătorit;

· adopţia concubinilor nu este permisă;

· adoptatorul trebuie să fie mai mare cu 15 ani decât persoana adoptată. Cu toate acestea dacă adopţia este efectuată de către doi soţi, doar unul dintre ei trebuie să justifice această diferenţă de vârstă;

· cuplul care are deja copii adoptaţi sau naturali nu poate adopta ( se poate acorda derogare de Ministerul de Justiţie pentru considerente de ordin umanitar: starea de sănătate a copilului, considerente de fraternitate).

Condiţiile indicate mai sus sunt exclusiv ale legislaţiei ţării de origine a copilului.

În paralel, adoptatorii trebuie să respecte indicaţiile ţării lor de origine.

Cerinţe ale adoptatului

· adoptatul poate fi un copil fără părinţi, ai cărui părinţi sunt decăzuţi din drepturile părinteşti ori ai cărui părinţi l-au abandonat (la orfelinat, casă de copii), consimţind la adopţie, sau un copil cu filiaţia necunoscută;

· singurii copii primiţi în institut şi propuşi a fi adoptaţi de străini au vârsta cuprinsă între un an şi 18 ani;

· prioritatea o reprezintă copiii cu “caracter special”, care prezintă probleme de sănătate sau aparţin unei minorităţi etnice (în special rromi) – majoritatea propuşi pentru adopţiile internaţionale;

· dosarul copilului trebuie să fie acceptat în prealabil de orfelinatul care a găzduit copilul, în vederea declanşării procedurii adopţiei internaţionale. Pentru aceasta trebuie ca minorul să fi fost propus adopţiei naţionale şi să fi fost respins de 3 familii bulgare;

· copilul cu vârstă mai mare de 14 ani consimte la adopţia sa;

· consimţământul copilului a cărui vârstă este cuprinsă între 10 – 14 ani este dat de tribunal.

Toate dosarele privind adopţiile sunt studiate de Ministerul de Justiţie (pentru coordonarea finală a documentelor), singurul legal îndreptăţit a da acordul în materie de adopţie internaţională.

Conform art. 61 din Codul familiei nu se poate aproba, pentru situaţia adopţiilor internaţionale, decât adopţia cu efecte depline.

Procedura adopţiei internaţionale 

Documente necesare constituirii dosarului de adopţie

· o copie autentificată a fi conformă cu originalul consimţământului părinţilor fireşti ai copilului;

· ancheta socială;

· un angajament scris că vor fi furnizate Ministerului de Justiţie veşti despre copil pe o perioadă de doi ani de la adopţie;

· extras din actul de căsătorie;

· extras din actul de naştere ori copie din registrul de stare civilă pentru adoptatorul celibatar;

· un certificat din care să rezulte că adoptatorii nu sunt decăzuţi din drepturile părinteşti;

· declaraţia de venituri şi de avere a adoptatorilor (cuprinzând şi fişa de impozitare);

· cazierul judiciar;

· certificat de sănătate psihică şi mentală, din care să reiasă lipsa bolilor cronice grave, a bolilor venerice, SIDA, tuberculoză şi a altor boli susceptibile de a pune în pericol viaţa copilului;

· declaraţia notarială prin care să se ateste că minorul nu va fi supus unui tratament medical experimental şi că nici o parte a corpului său nu va fi utilizată pentru transplant;

· dovadă din care să rezulte că prin legea statului adoptatorului nu se autorizează readopţia;

· o atestare a recunoaşteri în străinătate a deciziei bulgare de adopţie;

· fotografii cu adoptatorii în mediul lor familial.

Toate documentele cuprinse în dosar trebuie traduse în limba bulgară de un traducător autorizat şi vor fi certificate de ambasada bulgară a statului străin.

În general un avocat, intră în posesia dosarului completat de adoptator şi ia contact cu orfelinatul.

Când un copil este acceptat, dosarul poate fi supus acordului Ministerului Justiţiei, după perioada de convieţuire de 14 zile.

Ministerul Justiţiei dă aviz pentru dosarul văzut, completându-l cu următoarele documente:

· actul de naştere al copilului; 

· certificatul medical al copilului; 

· consimţământul prevăzut de lege (părinţi, directorul căminului primitor, etc.);

· procesul verbal al orfelinatului de la care provine copilul în care să se ateste că acesta poate beneficia de o procedură a adopţiei internaţionale;

· o fotografie a copilului; 

· un timbru fiscal de 50 de leva; 

· un document din partea directorului orfelinatului prin care se atestă că cel puţin unul dintre adoptatori a obţinut informaţii disponibile despre starea de sănătate şi originea copilului.

Pentru copilul cu vârstă între 1 şi 3 ani, care se află în grija unui organism al sănătăţii publice, Ministerul Justiţiei adresează o copie de pe cererea de adopţie Ministerului Sănătăţii Publice pentru avizare.

Pentru copilul mai mare de trei ani, o copie de pe cerere se va adresează Ministerului Educaţiei şi Ştiinţei pentru avizare.

După acordul Ministerului de Justiţie, adoptatorii trebuie să obţină pronunţarea adopţiei de către autorităţile judiciare competente bulgare.

Tribunalul după ce ia cunoştinţă de poziţia Ministerului Public, hotărăşte, luând în considerare exclusiv interesul copilului.

Decizia este susceptibilă de apel în faţa Tribunalului Oraşului Sofia, la iniţiativa Ministerului Public, a adoptatorului, a părinţilor naturali sau a adoptatului, dacă acesta are mai mult de 14 ani.

Taxele de examinare a unei cereri de adopţie se ridică la 1.500 leva (cam 5.000 de franci francezi).

Adoptatorii sunt ţinuţi a prezenta Ministerului Justiţiei, în termen de o săptămână de la data rămânerii definitive a adopţiei, o copie autentificată a deciziei finale. Pentru copilul care are mai mult de trei ani, o copie autentificată va fi prezentată şi Ministerului Educaţiei şi Ştiinţei.

Efectele adopţiei internaţionale

Întrucât copilul adoptat intră în familia adoptatorului, raporturile de rudenie firească între copil şi părinţii săi şi rudele acestuia trebuie să înceteze. Copilul iese din familia sa de origine.

Între copil şi adoptator, precum şi rudele acestuia se stabilesc raporturi de rudenie civilă, astfel încât copilul adoptat intră în familia adoptatorului, ca şi un copil firesc al acestuia.

 

FRANŢA

Numărul copiilor disponibili pentru adopţie în Franţa este mic, iar cuplurile franceze care vor să adopte au prioritate faţă de cuplurile şi persoanele de altă naţionalitate. 

Procedura adopţiei este o procedură graţioasă, prevăzută de art. 1167 din noul Cod de procedură civilă, care începe în faţa tribunalului cu o cerere a adoptatorilor. Departe de a fi doar un simplu acord de voinţe, tribunalul atrage atenţia că cererea este supusă unui dublu control:

· reunirea condiţiilor legale cerute pentru adopţia solicitată şi

· asigurarea prin adopţie a interesului superior al copilului.

Pentru a se asigura că adopţia este conformă acestui interes tribunalul poate cere a se efectua o anchetă socială şi orice examen medical care i se pare necesar (art. 1171 din noul Cod de procedură civilă).

Legea din 11 iulie 1966 a prevăzut expres că, în situaţia în care adoptatorul decedează după ce a primit cu regularitate copilul în vederea adopţiei sale, cererea poate fi prezentată în numele său de soţul supravieţuitor sau de unul dintre moştenitorii săi. 

Condiţii cerute pentru adopţiei

Legea franceză prevede că un copil nu poate fi adoptat decât dacă adoptatorii au atins vârsta de 28 de ani şi sunt căsătoriţi de minim 2 ani.

Nu există limită de vârstă, dacă unul dintre soţi doreşte a adopta copilul celuilalt soţ.

Nu există limită maximă de vârstă.

O singură persoană poate tehnic adopta, cu condiţia ca el/ea să aibă mai mult de 28 de ani (în practică este totuşi foarte dificil de aprobat).

Nu pot adopta decât persoanele care sunt cu cel puţin 15 ani mai în vârstă decât cei pe care doresc să-i adopte sau cu 10 ani mai mult, dacă copilul adoptat este al celuilalt soţ. Prin această condiţie se asigură ca diferenţa de vârstă între cel care adoptă şi adoptat să fie asemănătoare cu diferenţa de vârstă care există, de regulă, între părinţi şi copii.

Cu toate acestea, pentru motive temeinice, tribunalul va putea încuviinţa adopţia, chiar dacă diferenţa de vârstă dintre adoptat şi adoptatori este mai mică. 

Prin Legea nr. 33 din 8 februarie 2001 referitoare la adopţia internaţională, se introduc articole noi în capitolul al III-lea din Codul civil:

· condiţiile de adopţie sunt supuse legii naţionale a adoptatorilor sau, în cazul adopţiei de către doi soţi, legii care reglementează efectele căsătoriei lor;

· adopţia nu poate fi pronunţată dacă legea naţională a unui dintre soţi o interzice;

· adopţia unui minor străin nu poate fi pronunţată dacă legea sa naţională interzice această instituţie. 

Oricare ar fi legea aplicabilă, adopţia cere consimţământul reprezentantului legal al copilului. Consimţământul dat trebuie să fie liber, obţinut fără nici un viciu, după naşterea copilului şi conştient de consecinţele adopţiei asupra caracterului complex şi irevocabil a rupturii de filiaţia preexistentă. 

  

Procedura adopţiei internaţionale

În cazul adopţiei pronunţate în Franţa sunt aplicabile reglementările legii franceze.

Adopţia pronunţată în străinătate produce în Franţa efectele adopţiei totale dacă ea rupe complect şi irevocabil legăturile filiaţiei preexistente, în caz contrar produce efectele adopţiei simple.

Conform decretului Primului Ministru s-a creat un Consiliu Superior al Adopţiei. El este compus din parlamentari, reprezentanţi ai statului, reprezentanţi ai Consiliului General, din magistraţi, reprezentanţi ai organismelor autorizate sau abilitate pentru adopţie, din reprezentanţi ai asociaţiilor familiilor adoptive, din persoane adoptate şi din copii încredinţaţi statului, dintr-un reprezentant al Serviciului social de ajutor acordat emigranţilor, dintr-un reprezentant al Misiunii pentru adopţia internaţională şi din personalităţi calificate în acest domeniu.

Consiliul Superior al Adopţiilor se reuneşte la cererea Preşedintelui, ministrului de justiţie, ministrului cu probleme de familie, ministerului afacerilor externe sau la cererea majorităţii membrilor, cel puţin o dată pe semestru.

Consiliul Superior al Adopţiilor emite avize şi formulează orice propunere utilă referitoare la adopţie, inclusiv adopţia internaţională. El este consultat asupra măsurilor legislative şi de reprezentare luate în acest domeniu.

Efectele adopţiei internaţionale

Adopţia unui naţional de către un cetăţean străin nu are efecte în dreptul intern în materia cetăţeniei. Aşadar, dacă legislaţia ţării persoanei care adoptă prevede că adopţia conferă celui adoptat cetăţenia adoptatorului, acesta poate avea dublă cetăţenie.

În Franţa cetăţenia de origine se poate pierde în asemenea situaţii numai la cererea expresă a celui în cauză. 

  

 Spania

Codul civil, în art. 175 şi 180, conţine dispoziţii de drept comun cu privire la adopţie.

Adopţia internaţională în Spania este foarte rară, nefiind suficienţi copii disponibili pentru adopţie, nici pentru a satisface cererile părinţilor adoptivi autohtoni.

Părinţii adoptivi trebuie să locuiască legal şi trebuie să rămână în Spania pe tot parcursul procesului de adopţie.

Condiţii la adopţie

Legea prevede că un copil nu poate fi adoptat decât dacă adoptatorii au atins vârsta de 25 de ani.

În cazul adopţiei unui copil de care un cuplu căsătorit este suficient ca unul dintre ei să atingă această vârstă. 

Nu pot adopta decât persoanele care sunt cu cel puţin 14 ani mai în vârstă decât cei pe care doresc să-i adopte 

Drepturile copilului

Dacă adoptatul are mai mult de 12 ani, îşi va da consimţământul personal la adopţie. Dacă acesta are mai puţin de 12 ani, consimţământul lui la adopţie este dat pe cale judiciară.

În caz de lipsă parentală, Legea din 1987 a creat o tutela automată, la nivel de administraţie publică.

Există în fiecare comunitate un organism administrativ competent pentru toate problemele legate de adopţie. El aparţine de Direcţia generală a serviciilor de ajutor social.

Procedura adopţiei internaţionale

Fiecare dintre cele 17 comunităţi autonome din Spania sunt responsabile pentru adopţii, inclusiv adopţia internaţională.

Direcţia generală a familiei este oficiul responsabil pentru transmiterea cererilor de adopţie a viitorii părinţi adoptivi la autorităţile adoptive din teritoriu.

Procedura adopţiei aparţine Agenţiei pentru protecţia minorilor din comunităţile autonome unde copilul este dat în adopţie, autorizarea făcându-se numai de judecător.

Persoanele care doresc a adopta un copil trebuie să depună o cerere pentru adopţie, însoţită şi de următoarele documente:

· certificatul de naştere;

· certificatul de căsătorie;

· cazierul judiciar;

· certificat medical privind starea de sănătate;

· declaraţie bancară;

· raportul asupra anchetei psiho-sociale efectuat de autorităţile competente de la domiciliul persoanei sau familiei în cauză, în care să se arate opinia acestora cu privire la adopţie;

· un act eliberat de autorităţile străine competente din care să rezulte că persoana sau familia adoptatoare este aptă să adopte, în conformitate cu prevederile legii ei naţionale.

Analizând cererea, Agenţia pentru protecţia copilului prezintă răspunsul său şi documentele aferente tribunalului, care va hotărî adopţia printr-o decizie.

Aprobarea Agenţiei pentru protecţia copilului nu este necesară în următoarele situaţii:

· copilul este al viitorului soţ;

· copilul este în întreţinerea viitorilor părinţi legali.

Efectele adopţiei 

Adopţia unui spaniol de către un cetăţean străin

Conform legislaţiei spaniole, adopţia unui spaniol de către un cetăţean străin nu produce efecte în materie de cetăţenie.

Adopţia unui străin de către un cetăţean spaniol

Conform art. 9 din Codul civil, “cetăţeanul străin în vârstă de până la 18 ani care este adoptat de un spaniol dobândeşte, de la data adopţiei, cetăţenia spaniolă”.

Aşadar, un cetăţean străin care este adoptat de un spaniol poate dobândi dubla cetăţenie.

 

CONCLUZII

 

Sub aspectul noţiunilor utilizate şi, mai ales , al necesităţii de a integra în legea internă principiile Convenţiei ONU şi ale Convenţiei de la Haga referitoare la adopţia internaţională, inclusiv raportul de subsidiaritate al acesteia faţă de adopţia naţională şi celelalte măsuri de protecţie a copilului , OUG nr. 25/1997 nu aduce îmbunătăţirile aşteptate faţă de reglementarea anterioară.

Credem, de acea, că “ de lege ferenda” se impune mai multă diligenţă din partea legiuitorului, pe de o parte, pentru a defini termenii pe care îi utilizează, în condiţiile în care adopţia este un fenomen complex, iar elementele internaţionale pot avea semnificaţii juridice multiple şi, pe de altă parte, pentru a stabili, în cadrul conceptual pe care îl fixează, raportul între adopţia naţională şi adopţia internaţională.

Caracterul subsidiar al adopţiei internaţionale, în sensul Convenţiei de la Haga, trebuie consacrat expres în legea internă, nu numai în raport cu adopţia naţională, dar şi în raport cu celelalte măsuri de protecţie a copilului, precum încredinţarea şi plasamentul la o persoană sau familie.

Legiuitorul trebuie să manifeste o grijă deosebită, în cazul adopţiei internaţionale, reglementând toate mecanismele de natură să asigure respectarea interesului superior al copilului. Scopul încredinţării copilului în vederea adopţiei este tocmai acela de a permite instanţei să verifice dacă copilul se poate integra în familia adoptatorului şi dacă adopţia este în interesul copilului.

Considerăm, de aceea, că o asemenea măsură se impune în cazul adopţiei internaţionale de către o familie sau o persoană cu domiciliul în străinătate.

Faptul de a permite încredinţarea în vederea adopţiei numai în cazul adopţiei naţionale este de natură a crea un dezechilibru între adopţia naţională şi adopţia internaţională. Astfel se poate obţine mult mai rapid o hotărâre judecătorească de încuviinţare a adopţiei internaţionale, decât una de încuviinţare a adopţiei naţionale.

Persoanele sau familiile din ţară care doresc să adopte trebuie să parcurgă o perioadă de cel puţin 3 luni, în care copilul este încredinţat în vederea adopţiei, în timp ce persoanele sau familiile din străinătate depun cererea la Comitetul Român pentru Adopţii, iar după repartizarea copilului cererea se transmite instanţei judecătoreşti.

Este relevant, în acest sens, că numărul adopţiilor naţionale este considerabil mult mai scăzut decât cel al adopţiilor internaţionale.

Temerea că s-ar plasa copii români în străinătate înainte de încuviinţarea adopţiei poate fi înlăturată, dacă încredinţarea în vederea adopţiei internaţionale se va dispune de către autoritatea judecătorească română, după verificarea condiţiilor de legalitate şi oportunitate şi dacă, prin acordurile de colaborare dintre Comitetul Român pentru Adopţii şi autorităţile centrale străine, se conturează cadrul necesar pentru urmărirea evoluţiei copilului astfel încredinţat.

La expirarea perioadei de încredinţare, instanţa română, dacă va constata că s-a produs integrarea copilului în familia adoptatorilor şi că este în interesul copilului să se finalizeze adopţia internaţională, ar urma să încuviinţeze adopţia.

S-ar asigura astfel un echilibru între nevoia urgentă de a asigura copilului un cadru familial, chiar în străinătate, şi nevoia de a temporiza, în limitele rezonabile, finalizarea procedurii prin hotărâre judecătorească, pentru a se asigura că adopţia internaţională se încuviinţează în interesul superior al copilului.

În cazul în care, în perioada de încredinţare în vederea adopţiei ar rezulta că scopul legal al adopţiei nu poate fi realizat ori se urmăreşte un alt scop decât protecţia copilului, există remediile prevăzute de Convenţia de la Haga, inclusiv întoarcerea copilului în ţară. 

